представителният оркестър на Военноморските сили на България.



# [Мръсният въздух в Пловдив се връща в съда](https://www.marica.bg/mrysniqt-vyzduh-v-plovdiv-se-vryshta-v-syda-Article-163996.html)

24.10.2018 | 15:50 частици и азотен диоксид

„За Земята —достъп до правосъдие“ се бори за правото на пловдивчани на чист въздух. Днес, 24.10, организацията обжалва решението на Административният съд в Пловдив, че мерките за намаляване на замърсяването на атмосферата са работа само на общинската администрация, следователно жители на града и неправителствени организации нямат право да ги обжалват.

Това се случва, след като Екологично сдружение „За Земята — достъп до правосъдие“ обжалва програмата за качеството на въздуха в община Пловдив, приета в началото на август. Документът със срок на действие до 2023 не отговаря на условието превишенията на нормите да се преустановят възможно най-бързо — както изисква правото на Европейския съюз.

Друг недостатък е липсата на конкретни срокове с индикатори за подобрение на въздуха както в „Програма за подобряване на качеството на атмосферния въздух на територията на Община Пловдив“, така и в „План за действие към същата за периода 2018 до 2023 г.“ Пловдивчани незнайно докога ще продължат да дишат въздух, изпълнен с фини прахови частици и азотен диоксид — замърсителите, превишаващи най-често допустимите норми.

Въпреки тази мрачна прогноза и общоизвестните здравни негативи за пловдивчани, съдът в Пловдив реши, че нито жителите на града, нито неправителствени организации могат да обжалват Програмата за подобряване качеството на въздуха. Според съда програмите са вътрешноведомствен акт, който създава права и задължения само за администрацията и не накърнява интересите на жителите на Пловдив. Интересно как съдия Мариана Михайлова и съдия Светлана Методиева независимо една от друга са стигнали до напълно идентични изводи и аргументи по отделни жалби срещу Програмата на Пловдив.

„Българският съд прилага критерии за наличие на правен интерес, който е изключително рестриктивен и не взема предвид спецификите на екологичните права.“ Коментира Регина Стоилова, адвокат на „За Земята“. Общоизвестна е вредата, която мръсният въздух има върху здравето на гражданите. Съдът обаче отказва да поеме отговорност и да потвърди очевидното.

След обжалването на определението на съда в Пловдив пред Върховния административен съд, при съмнение относно тълкуването на европейското законодателство „За Земята— достъп до правосъдие“ ще поиска да се отправи и преюдициално запитване до Съда на ЕС.

Заключението на българския съд е в противоречие с константната практика на Съда на Европейския съюз и Орхуската конвенция, които се прилагат с приоритет пред националното законодателство. Причините могат да са две: бягство от отговорност или липса на компетентност. И в двата случая, това са лоши новини за възможностите за упражняване на гражданските права в България.   
„Постановяването на съдебна практика, която противоречи на правото на ЕС, е само по себе си нарушение, за което страната ни може да бъде отговорна пред европейските институции", напомня адвокат Регина Стоилова.